2015. gada Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.2. pasākuma “Ilgstošo bezdarbnieku aktivizācijas pasākumi” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.* –*2020. gada plānošanas perioda vadības likuma 20. panta 6. un 13. punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” (turpmāk – atbalsta mērķis) 9.1.1.2. pasākumu “Ilgstošo bezdarbnieku aktivizācijas pasākumi” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Sociālā fonda (turpmāk – ESF) projekta iesniedzējam un sadarbības partnerim;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. vienošanās par projekta īstenošanu vienpusēja uzteikuma nosacījumus.

2. Pasākuma mērķis ir veicināt šo noteikumu 3.punktā minēto bezdarbnieku (turpmāk – bezdarbnieki) iekļaušanos sabiedrībā un iekārtošanos piemērotā pastāvīgā darbā vai piemērotā izglītībā/apmācībā, mazinot sociālās atstumtības riskus.

3. Pasākuma mērķa grupa ir bezdarbnieki:

3.1. kuri bijuši bez darba vismaz 12 mēnešus (par kuriem nav veiktas valsts sociālās apdrošināšanas obligātās iemaksas kā par darba ņēmēju vai pašnodarbināto atbilstoši likumam “Par valsts sociālo apdrošināšanu”);

3.2. kuri bijuši bez darba vismaz 12 mēnešus (par kuriem nav veiktas valsts sociālās apdrošināšanas obligātās iemaksas kā par darba ņēmēju vai pašnodarbināto atbilstoši likumam “Par valsts sociālo apdrošināšanu”) un kuri vismaz vienu reizi ir atteikušies no piemērota darba piedāvājuma vai atteikušies iesaistīties atbilstoši bezdarbnieka individuālajā darba meklēšanas plānā piedāvātajiem aktīvajiem nodarbinātības pasākumiem un atteikums nav pamatots ar ārsta atzinumu vai invaliditāti;

3.3. ar invaliditāti un prognozējamo invaliditāti, kuri bijuši bez darba vismaz 12 mēnešus (par kuriem nav veiktas valsts sociālās apdrošināšanas obligātās iemaksas kā par darba ņēmēju vai pašnodarbināto atbilstoši likumam “Par valsts sociālo apdrošināšanu”) un kuri vismaz vienu reizi atteikušies no piemērota darba piedāvājuma vai atteikušies iesaistīties atbilstoši bezdarbnieka individuālajā darba meklēšanas plānā piedāvātajiem aktīvajiem nodarbinātības pasākumiem un atteikums pamatots ar invaliditāti;

3.4. kuriem atbilstoši narkologa atzinumam ir alkohola, narkotisko vai psihotropo vielu atkarība;

3.5. kuriem iespējama alkohola, narkotisko vai psihotropo vielu atkarība, bet nav saņemts narkologa atzinums.

4. Pasākuma ietvaros ir sasniedzami šādi atbalsta mērķa uzraudzības rādītāji:

4.1. iznākuma rādītājs – līdz 2023.gada 31.decembrim pasākumā iesaistīti bezdarbnieki, tostarp ilgstošie bezdarbnieki – 20 000, tai skaitā līdz 2018.gada 31.decembrim – 10 110;

4.2. rezultāta rādītāji līdz 2023. gada 31. decembrim:

4.2.1. nodarbinātībā vai pašnodarbinātībā iesaistītie dalībnieki pēc aiziešanas (pēc pasākuma pabeigšanas) – 1 242;

4.2.2. pasākuma dalībnieki izglītībā/apmācībā, kvalifikācijas ieguvē vai ir nodarbināti, tostarp pašnodarbināti sešu mēnešu laikā pēc dalības pasākumā – 4 246;

4.3. finanšu rādītājs – līdz 2018.gada 31.decembrim sertificēti izdevumi 13 972 513 *euro* apmērā.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7. Pasākuma ietvaros projektam pieejamais maksimālais kopējais attiecināmais finansējums ir 40 043 677 *euro*, tai skaitā ESF finansējums – 34 037 125 *euro* un valsts budžeta finansējums – 6 006 552 *euro*.

8. Maksimālais attiecināmais ESF finansējuma apmērs nepārsniedz 85 procentus no projektam plānotā kopējā attiecināmā finansējuma.

9. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un tās ir radušās, sākot ar šo noteikumu spēkā stāšanās dienu.

1. **Prasības projekta iesniedzējam un sadarbības partnerim**

10. Projekta iesniedzējs pasākuma ietvaros ir iestāde, kas saskaņā ar Bezdarbnieku un darba meklētāju atbalsta likumu īsteno valsts politiku bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā – Nodarbinātības valsts aģentūra.

11. Projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

12. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem viena mēneša laikā no projekta iesnieguma iesniegšanas beigu termiņa datuma, kas noteikts projekta iesnieguma atlases nolikumā.

13. Finansējuma saņēmēja sadarbības partneris, īstenojot šo noteikumu 16.3.apakšpunktā minēto atbalstāmo darbību, ir Sociālās integrācijas valsts aģentūra (turpmāk – sadarbības partneris).

14. Īstenojot šo noteikumu 13.punktā minēto sadarbību, finansējuma saņēmējs ar sadarbības partneri slēdz sadarbības līgumu saskaņā ar normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā.

15. Ja uz projekta iesnieguma iesniegšanas brīdi nav noslēgts sadarbības līgums, projektam pievieno starp finansējuma saņēmēju un sadarbības partneri noslēgtu nodomu protokolu, kurā iekļauj vismaz šādu informāciju:

15.1. pušu apņemšanos sadarboties projekta īstenošanā, tai skaitā projekta apstiprināšanas gadījumā noslēgt sadarbības līgumu;

15.2. norādi par sadarbības partnera veicamajiem pienākumiem projekta īstenošanā;

15.3. finanšu plānošanas un izmaksu veikšanas kārtību šo noteikumu 17.1. un 17.2. apakšpunktā minēto attiecināmo izmaksu segšanai;

15.4. veikto izmaksu pamatojošo dokumentu sagatavošanas un iesniegšanas kārtību.

**III. Atbalstāmās darbības un izmaksas**

16. Pasākuma ietvaros atbalstāmas šādas darbības:

16.1. individuālas speciālistu konsultācijas un grupu konsultācijas (tai skaitā, karjeras, psihologu, psihoterapeitu konsultācijas), kas veicina personas pašapziņas paaugstināšanos un motivāciju integrēties darba tirgū, šo noteikumu 3.punktā minētajiem bezdarbniekiem;

16.2. veselības pārbaudes (arodslimību ārsta vai arodveselības un arodslimību ārsta (turpmāk – arodslimību ārsts) konsultācija un atzinums (atbilstoši šo noteikumu pielikumā noteiktajam), ārstu speciālistu apskate, laboratoriskie un funkcionālie izmeklējumi saskaņā ar arodslimību ārsta norīkojumu) šo noteikumu 3.2.apakšpunktā minētajiem bezdarbniekiem, nosakot piemērotību piedāvātajā darbā, kā arī individuālajā darba meklēšanas plānā paredzētajos aktīvajos nodarbinātības pasākumos paredzamajiem veselībai kaitīgajiem darba vides faktoriem;

16.3. profesionālās piemērotības noteikšana šo noteikumu 3.3.apakšpunktā minētajiem bezdarbniekiem;

16.4. motivācijas programma darba meklēšanai un mentora pakalpojumi šo noteikumu 3.1. un 3.2.apakšpunktā minētajiem bezdarbniekiem;

16.5. atbalsta pasākumi šo noteikumu 3.4. un 3.5.apakšpunktā minētajiem bezdarbniekiem ar atkarības problēmām, tai skaitā:

16.5.1. Minesotas 12 soļu programma;

16.5.2. emocionālā stresa terapija (kodēšana), ietverot ārsta narkologa konsultācijas, tai skaitā psihoterapeitisko metožu pielietošanu, suģestīvo terapiju un sensibilizējošo medikamentu terapiju;

16.5.3. narkologa atzinuma saņemšana šo noteikumu 3.5.apakšpunktā minētajiem bezdarbniekiem;

16.6. sabiedrības izpratnes veicināšanas pasākumi par ilgstošo bezdarbnieku aktivizācijas pasākumiem;

16.7. finansējuma saņēmēja projekta īstenošanas personāla apmācība darbam ar šo noteikumu 3.punktā minētajiem bezdarbniekiem;

16.8. informācijas un publicitātes pasākumi par projekta īstenošanu;

16.9. projekta vadība un īstenošanas nodrošināšana.

17. Pasākuma ietvaros plāno šādas izmaksas:

17.1. tiešās attiecināmās izmaksas;

17.2. netiešās attiecināmās izmaksas;

17.3. neparedzētās izmaksas.

18. Šo noteikumu 17.1.apakšpunktā minētās tiešās attiecināmās izmaksas ietver šādas izmaksu pozīcijas:

18.1. tiešās personāla izmaksas atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze:

18.1.1. finansējuma saņēmēja projekta īstenošanas personāla un vadības personāla atlīdzības izmaksas;

18.1.2. sadarbības partnera projekta īstenošanas personāla atlīdzības izmaksas šo noteikumu 16.3.apakšpunktā minētās atbalstāmās darbības īstenošanai;

18.2. mērķa grupas nodrošinājuma izmaksas – stipendija šo noteikumu 3.1. un 3.2.apakšpunktā minētajiem bezdarbniekiem, iesaistoties šo noteikumu 16.4.apakšpunktā minētajā atbalstāmajā darbībā, ko aprēķina pēc akadēmiskās stundas likmes – 0,94 *euro* un izmaksā proporcionāli iesaistes laikam (akadēmiskajām stundām) attiecīgajā mēnesī, kopumā nepārsniedzot 150 *euro*;

18.3. pārējās projekta īstenošanas izmaksas:

18.3.1. pakalpojumu (uzņēmuma) līgumu izmaksas;

18.3.2. transporta, ēdināšanas un uzturēšanās dienesta viesnīcā izdevumi šo noteikumu 3.3.apakšpunktā minētajai mērķa grupai šo noteikumu 16.3.apakšpunktā minētās atbalstāmās darbības īstenošanas laikā, piemērojot vienas vienības izmaksu metodi;

18.3.3. bezdarbnieka (pacienta) nodeva – līdz 30 *euro* apmērā par narkologa atzinuma saņemšanu šo noteikumu 3.5.apakšpunktā minētajiem bezdarbniekiem šo noteikumu 16.5.3.apakšpunktā minētās atbalstāmās darbības ietvaros;

18.3.4. komandējumu un dienesta braucienu izmaksas (dienas nauda, naktsmītnes, ceļa izdevumi) šo noteikumu 18.1.1.apakšpunktā minētajam finansējuma saņēmēja projekta īstenošanas un vadības personālam atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

18.3.5. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu) šo noteikumu 18.1.1.apakšpunktā minētajam finansējuma saņēmēja projekta īstenošanas un vadības personālam;

18.3.6. obligāto veselības pārbaužu izmaksas un redzes korekcijas līdzekļu kompensācijas izmaksas šo noteikumu 18.1.1.apakšpunktā minētajam finansējuma saņēmēja projekta īstenošanas un vadības personālam;

19. Šo noteikumu 18.3.1.apakšpunktā minēto pakalpojumu (uzņēmuma) līgumu izmaksu ietvaros plāno izmaksas:

19.1. motivācijas programmai darba meklēšanai par vienu bezdarbnieku nepārsniedzot 750 *euro*, tai skaitā mentora pakalpojuma nodrošināšanai par vienu bezdarbnieku nepārsniedzot 150 *euro* šo noteikumu 16.4.apakšpunktā minētās atbalstāmas darbības ietvaros;

19.2. šo noteikumu 3.2.apakšpunktā minēto bezdarbnieku nokļūšanai līdz ārstniecības iestādei (veselības pārbaudes veikšanas vietai) un atpakaļ šo noteikumu 16.2.apakšpunktā minētās atbalstāmās darbības ietvaros un par šo noteikumu 3.4. un 3.5.apakšpunktā minēto bezdarbnieku (pacientu) nokļūšanu līdz narkologa atzinuma saņemšanas vietai un atpakaļ, kā arī līdz ārstniecības iestādei un atpakaļ šo noteikumu 16.5.apakšpunktā minētās atbalstāmās darbības ietvaros;

19.3. sabiedrības izpratnes veicināšanas pasākumiem par ilgstošo bezdarbnieku aktivizācijas pasākumiem nepārsniedzot vienu procentu no projektam pieejamā maksimālā kopējā attiecināmā finansējuma šo noteikumu 16.6.apakšpunktā minētās atbalstāmās darbības īstenošanai;

19.4. veselības apdrošināšanai šo noteikumu 18.1.1.apakšpunktā minētajam personālam, ja veselības apdrošināšana paredzēta finansējuma saņēmēja iestādē. Ja personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā. Ja personāls ir nodarbināts uz nepilnu darba laiku, veselības apdrošināšanas izmaksas nosakāmas atbilstoši nepilnā darba laika noslodzei. Ja personāla atlīdzībai piemēro daļlaika attiecināmības principu, veselības apdrošināšanas izmaksas nosakāmas atbilstoši daļlaika noslodzei. Veselības apdrošināšanas izmaksas ir attiecināmas tikai uz periodu, kad finansējuma saņēmēja projekta īstenošanas un vadības personāls ir nodarbināts projektā;

19.5. darba vietas aprīkojuma iegādei šo noteikumu 18.1.1.apakšpunktā minētajam personālam jaunu darba vietu radīšanai vai esošo darba vietu atjaunošanai ne vairāk kā 3 000 *euro* apmērā vienai darba vietai visā projekta īstenošanas laikā. Ja personāls ir nodarbināts uz normālo darba laiku, darba vietas aprīkojuma iegādes izmaksas ir attiecināmas 100 procentu apmērā. Ja personāls ir nodarbināts uz nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli slodzes procentuālajam sadalījumam.

20. Šo noteikumu 17.2.apakšpunktā minētās netiešās attiecināmās izmaksas finansējuma saņēmējam un sadarbības partnerim projektā plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 18.1.apakšpunktā minētajām tiešajām personāla izmaksām (proporcionāli no šo noteikumu 18.1.1. un 18.1.2.apakšpunktā minētajām tiešajām personāla izmaksām).

21. Šo noteikumu 17.3.apakšpunktā minētās neparedzētās izmaksas (izdevumi papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami noslēgtās vienošanās par projekta īstenošanu izpildes nodrošināšanai) projektā plāno kā vienu izmaksu pozīciju un tā nepārsniedz vienu procentu no šo noteikumu 17.1.apakšpunktā minētajām tiešajām attiecināmajām izmaksām. Neparedzēto izmaksu izlietošanu pirms izdevumu veikšanas finansējuma saņēmējs saskaņo ar sadarbības iestādi saskaņā ar vienošanos par projekta īstenošanu noteiktajā kārtībā.

22. Pievienotās vērtības nodokļa izmaksas šo noteikumu 17.punktā minētajām izmaksu pozīcijām ir attiecināmas izmaksas, ja tās nav atgūstamas nodokļu politiku reglamentējošos normatīvajos aktos noteiktajā kārtībā.

**IV. Pasākuma īstenošanas nosacījumi**

23. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

24. Šo noteikumu 16.1.apakšpunktā minētās atbalstāmās darbības ietvaros finansējuma saņēmējs nodrošina speciālistu (tai skaitā, karjeras, psihologu, psihoterapeitu konsultācijas) pakalpojumus šo noteikumu 3.punktā minētajiem bezdarbniekiem, kuri vienlaikus nesaņem speciālistu atbalstu pasākuma “Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” vai “Konkurētspējas paaugstināšanas pasākumi” ietvaros, atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajam. Šo noteikumu 16.1.apakšpunktā minēto atbalstāmo darbību īsteno gan finansējuma saņēmēja personāls, gan piesaistīts pakalpojumu sniedzējs.

25. Īstenojot šo noteikumu 16.3.apakšpunktā minēto atbalstāmo darbību sadarbības partneris šo noteikumu 3.3.apakšpunktā minētajiem bezdarbniekiem nodrošina:

25.1. profesionālās piemērotības noteikšanu, kuriem ir finansējuma saņēmēja norīkojums dalībai šajā atbalstāmajā darbībā, nepārsniedzot 10 darba dienas;

25.2. nepieciešamo speciālistu, tai skaitā medicīnas speciālistu konsultācijas;

25.3. nogādāšanu līdz profesionālās piemērotības noteikšanas vietai un atpakaļ;

25.4. ēdināšanu un dzīvošanu dienesta viesnīcā;

25.5. pēc šo noteikumu 16.3.apakšpunktā minētās atbalstāmās darbības beigām izsniedz rekomendāciju par piemērotu darbu, kā arī ar to saistītajiem aktīvajiem nodarbinātības pasākumiem atbilstoši bezdarbnieka veselības stāvoklim.

26. Šo noteikumu 16.4.apakšpunktā minētās atbalstāmās darbības ietvaros finansējuma saņēmējs nodrošina, ka tā izvēlēts pakalpojuma sniedzējs:

26.1. šo noteikumu 3.1. un 3.2.apakšpunktā minētos bezdarbniekus, kuri paralēli iesaistās algotajos pagaidu sabiedriskajos darbos, motivācijas programmā iesaista 12 nedēļas šādā apmērā:

26.1.1. divas nedēļas katru darba dienu, astoņas akadēmiskās stundas;

26.1.2. no trešās darba nedēļas līdz divpadsmitajai darba nedēļai – vienu reizi nedēļā, astoņas akadēmiskās stundas paralēli bezdarbnieka iesaistei algotajos pagaidu sabiedriskajos darbos;

26.2. šo noteikumu 3.1. un 3.2.apakšpunktā minētos bezdarbniekus, kuri paralēli neiesaistās algotajos pagaidu sabiedriskajos darbos, motivācijas programmā iesaista četras nedēļas katru darba dienu, astoņas akadēmiskās stundas;

26.3. nodrošina, ka motivācijas programmās ietverta vismaz psiholoģiskā palīdzība (individuālā un grupās), starpprofesionālās tikšanās, motivēšanas pasākumi, atbalsts un konsultācijas individuālo sociālo problēmu risināšanai;

26.4. nodrošina motivācijas programmu īstenošanu individuāli vai grupā, bet ne vairāk kā 12 personu sastāvā;

26.5. nodrošina pasākumā iesaistīto bezdarbnieku ēdināšanu un nogādāšanu uz un no motivācijas programmas īstenošanas vietas;

26.6. šo noteikumu 3.1. un 3.2.apakšpunktā minētajiem bezdarbniekiem pēc dalības motivācijas programmā nodrošina mentoru (darbā iekārtošanās asistentu), kurš palīdz bezdarbniekam pēc motivācijas programmas pabeigšanas iekārtoties pastāvīgā darbā un sniedz psiholoģisko atbalstu. Viens mentors vienlaikus nodrošina pakalpojumu ne vairāk kā sešiem šo noteikumu 3.1. un 3.2.apakšpunktā minētajiem bezdarbniekiem:

26.6.1. nepārsniedzot trīs mēnešus kopš šo noteikumu 16.4.apakšpunktā minētās motivācijas programmas pabeigšanas vai mazāk, ja šo noteikumu 3.1. vai 3.2.apakšpunktā minētais bezdarbnieks iekārtojies pastāvīgā darbā;

26.6.2 nepārsniedzot sešus mēnešus kopš šo noteikumu 16.4.apakšpunktā minētās motivācijas programmas pabeigšanas vai mazāk, ja šo noteikumu 3.1. vai 3.2.apakšpunktā minētais bezdarbnieks – persona ar invaliditāti iekārtojas pastāvīgā darbā.

27. Finansējuma saņēmējs šo noteikumu 16.5.1.apakšpunktā minēto atbalstāmo darbību īsteno atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajam.

28. Īstenojot projektu finansējuma saņēmējs un sadarbības partneris, piesaistot šo noteikumu 18.1. apakšpunktā minēto personālu uz darba līguma pamata un paredzot tam atlīdzības izmaksas, nodrošina, ka personāls tiek nodarbināts uz normālo vai nepilnu darba laiku (tai skaitā atlīdzībai var piemērot daļlaika attiecināmības principu), attiecīgi veicot darba laika uzskaiti par veiktajām funkcijām un nostrādāto laiku.

29. Īstenojot projektu, finansējuma saņēmējs:

29.1. šo noteikumu 16.1., 16.2., 16.4., 16.5., 16.6., 16.7., 16.8. un 16.9.apakšpunktā minēto darbību īstenošanai piesaista pakalpojuma sniedzēju atbilstoši Publisko iepirkumu likumam. Pakalpojumu (uzņēmuma) līgumos, kurus slēdz šo noteikumu 16.punktā minēto atbalstāmo darbību īstenošanai, var piemērot avansa maksājumus ne vairāk kā 20 procentu apmērā no attiecīgā līguma summas;

29.2. nodrošina mērķa grupas vajadzību un sasniedzamo rādītāju uzskaiti, analīzi un uzraudzību novadu teritoriālo vienību (tai skaitā pagasta) līmenī, informāciju ievietojot savā tīmekļa vietnē;

29.3. uzskaita un analizē traucējošos apstākļus personu iesaistei pasākumā;

29.4. pēc vadošās iestādes pieprasījuma un atbilstoši darbības programmas "Izaugsme un nodarbinātība" papildinājumā noteiktajam informācijas iegūšanas biežumam nodrošina datus par pasākuma dalībniekiem nodarbinātībā divu gadu laika posmā pēc to dalības pasākumā;

29.5. par projekta ietvaros atbalstu saņēmušajām personām uzkrāj informāciju atbilstoši normatīvajiem aktiem, kas nosaka Eiropas Savienības struktūrfondu un Kohēzijas fonda projektu pārbaužu veikšanas kārtību 2014.–2020. gada plānošanas periodā, un maksājuma pieprasījuma veidlapā noteiktajiem datiem un atbilstoši Eiropas Parlamenta un Padomes 2013. gada 17. decembra Regulai (ES) Nr.1304/2013 par Eiropas Sociālo fondu un ar ko atceļ Padomes Regulas (EK) Nr. 1081/2006, un pēc vadošās iestādes pieprasījuma nodrošina šo datu pieejamību izvērtēšanas vajadzībām;

29.6. veicina šādu horizontālā principa “Vienlīdzīgas iespējas” horizontālo rādītāju sasniegšanu:

29.6.1. personu ar invaliditāti īpatsvars atbalsta saņēmēju vidū nav mazāks par personu ar invaliditāti īpatsvaru reģistrēto bezdarbnieku kopskaitā;

29.6.2. gados vecāku (54+) personu īpatsvars atbalsta saņēmēju vidū nav mazāks par gados vecāku (54+) personu īpatsvaru reģistrēto bezdarbnieku kopskaitā;

29.6.3. sieviešu īpatsvars atbalsta saņēmēju vidū ir līdzvērtīgs sieviešu īpatsvaram reģistrēto bezdarbnieku kopskaitā;

29.6.4. etnisko minoritāšu pārstāvju īpatsvars atbalsta saņēmēju vidū nav mazāks par etnisko minoritāšu pārstāvju īpatsvaru reģistrēto bezdarbnieku kopskaitā;

29.6.5. specifiskus pakalpojumus saņēmušās personas ar invaliditāti (psihologu un psihoterapeitu konsultācijas, profesionālās piemērotības noteikšana bezdarbniekiem ar invaliditāti un prognozējamo invaliditāti);

29.7. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 prasību nodrošināšanu, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana. Informācijas un publicitātes pasākumus īsteno finansējuma saņēmēja projekta vadības personāls vai piesaistīts pakalpojuma sniedzējs;

29.8. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu;

29.9. grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014.–2020. gada plānošanas periodā.

30. Sadarbības iestādei ir tiesības vienpusēji atkāpties no noslēgtās vienošanās par projekta īstenošanu šādos gadījumos:

30.1. finansējuma saņēmējs nepilda vienošanos par projekta īstenošanu, tai skaitā netiek ievēroti projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt pasākuma mērķi vai atbalsta mērķa pasākuma uzraudzības rādītāju sasniegšanu;

30.2. citos gadījumos, kas paredzēti vienošanās par projekta īstenošanu nosacījumos.

31. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2021.gada 31.decembrim.

32. Projekta īstenošanas vieta ir Latvijas Republikas teritorija.

**VI. Noslēguma jautājums**

33. Šo noteikumu 13.punktā minēto sadarbību starp finansējuma saņēmēju un sadarbības partneri var uzsākt no dienas, kad spēkā stājies likums "Grozījumi Sociālo pakalpojumu un sociālās palīdzības likumā", kas paredz tiesības saņemt profesionālās piemērotības noteikšanas pakalpojumu Nodarbinātības valsts aģentūrā reģistrētiem bezdarbniekiem darbspējas vecumā, ja tiem ir noteikta invaliditāte, garīga rakstura traucējumi vai prognozējama invaliditāte un saņemts Veselības un darbspēju ekspertīzes ārstu valsts komisijas ieteikums apgūt profesiju.

Ministru prezidente L.Straujuma

Labklājības ministra vietā

– ekonomikas ministre D.Reizniece–Ozola

30.07.2015. 09:02

2768

R.Kudļa, 67021630

Rudolfs.Kudla@lm.gov.lv